KOMISIJOS REGLAMENTAS (ES) 2019/90

2019 m. sausio 18 d.

kuriuo dėl didžiausios leidžiamosios bromukonazolo, karboksino, fenbutatino oksido, fenpirazamino ir piridabeno liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji bromukonazolo, karboksino, fenpirazamino ir piridabeno liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Fenbutatino oksido DLK nustatyta to reglamento II priede ir III priedo B dalyje;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės bromukonazolo DLK peržiūros (2). Ji padarė išvadą, kad trūksta tam tikros informacijos apie rugiams, kviečiams, galvijams (raumenims, riebalams, kepenims ir inkstams), avims (raumenims, riebalams, kepenims ir inkstams), ožkoms (raumenims, riebalams, kepenims ir inkstams), arkliniams (raumenims, riebalams, kepenims, inkstams), naminiams paukščiams (raumenims, riebalams ir kepenims), pienui (galvijų, avių, ožkų, kumelių) ir paukščių kiaušiniams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabar taikoma arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo.

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės karboksino DLK peržiūros (3). Ji pasiūlė pakeisti liekanų apibrėžtį ir padarė išvadą, kad trūksta tam tikros informacijos apie visoms prekėms nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams atmesti negalima, Tarnyba rekomendavo sumažinti DLK augalų ir gyvūninėms prekėms iki atitinkamos nustatymo ribos (LOD). Ši DLK bus peržiūrėta. Atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės fenbutatino oksido DLK peržiūros (4). Komisijos įgyvendinimo reglamente (ES) Nr. 486/2014 (5) nustatyta, kad fenbutatino oksido patvirtinimas panaikinamas, nes nebuvo pateikta papildomos patvirtinamosios informacijos, reikalaujamos pagal Komisijos direktyvą 2011/30/ES (6). Visos išduotos augalų apsaugos produktų, kuriuose yra fenbutatino oksido, registracijos atšauktos. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu Reglamento (EB) Nr. 396/2005 II priede ir III priedo B dalyje fenbutatino oksidui nustatytos DLK turėtų būti išbrauktos. Tarnyba nerekomendavo palikti esamų Kodekse nurodytų didžiausių liekanų ribinių verčių (CXL), kadangi toksikologinių duomenų apie veikliąją medžiagą ir jos metabolitą, dihidroksifenbutatino oksidą, nebuvo pateikta ir rizikos vartotojams nebuvo galima įvertinti. Tarnyba rekomendavo sumažinti DLK augalų ir gyvūninėms prekėms iki atitinkamų LOD. Šios skirtingos numatytosios vertės turėtų būti nurodytos Reglamento (EB) Nr. 396/2005 V priede pagal to reglamento 18 straipsnio 1 dalies b punktą;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės fenpirazamino DLK peržiūros (7). Tarnyba rekomendavo esamą abrikosams, vyšnioms, slyvoms, valgomosioms vynuogėms, vynui gaminti skirtoms vynuogėms, braškėms ir žemuogėms, gervuogėms, avietėms (raudonosioms ir geltonosioms), mėlynėms, pomidorams, paprikoms, baklažanams, agurkams, kornišonams ir cukinijoms nustatytą DLK palikti nepakeistą, o persikams nustatytą DLK padidinti. Tarnyba padarė išvadą, kad trūksta tam tikros informacijos apie migdolams nustatytą DLK ir kad rizikos valdytojai turi papildomai tai apsvarstyti. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(6) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės piridabeno DLK (8). Ji rekomendavo sumažinti greipfrutams, apelsinams, citrinoms, žaliosioms citrinoms ir mandarinams bei braškėms ir žemuogėms nustatytą DLK sumažinti, o agurkams, kornišonams ir cukinijoms nustatytą DLK palikti nepakeistą. Ji padarė išvadą, kad trūksta tam tikros informacijos apie obuoliams, kriaušėms, svarainiams, šliandroms, lokvoms (japoninėms lokvoms), abrikosams, persikams, pomidorams, baklažanams, pupelėms su ankštimis, galvijams (raumenims, riebalams, kepenims ir inkstams), avims (raumenims, riebalams, kepenims ir inkstams), ožkoms (raumenims, riebalams, kepenims ir inkstams), arkliniams (raumenims, riebalams ir kepenims) ir pienui (galvijų, avių, ožkų ir kumelių) nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nekyla, Reglamento (EB) Nr. 396/2005 II priede turėtų būti nustatyta Tarnybos nustatyto lygio šių produktų DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo. Tarnyba padarė išvadą, kad nebuvo informacijos apie slyvoms, valgomosioms vynuogėms, vynui gaminti skirtoms vynuogėms, serbentams (juodiesiems, raudoniesiems ir baltiesiems), agrastams (žaliesiems, raudoniesiems ir geltoniesiems) ir paprikoms nustatytą DLK ir kad rizikos valdytojai turi papildomai tai apsvarstyti. Šiems produktams DLK turėtų būti nustatyta pagal konkrečią LOD;

(7) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems leidžiamasis importo nuokrypis ar CXL vertės nenustatyti, DLK turėtų būti nustatyta atsižvelgiant į konkrečią LOD arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(8) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti konkrečias jų nustatymo ribas;

(9) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(10) per Pasaulio prekybos organizaciją konsultuotasi dėl naujų DLK verčių su Sąjungos prekybos partneriais ir į jų pastabas atsižvelgta;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(13) prieš pradedant taikyti pakeistą DLK turėtų būti nustatytas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti Sąjungoje arba importuoti į Sąjungą iki 2019 m. rugpjūčio 13 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2019 m. rugpjūčio 13 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2019 m. sausio 18 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) Europos maisto saugos tarnyba. Reasoned opinion on the review of the existing maximum residue levels for bromuconazole according to Article 12 of Regulation (EC) No 396/2005. EFSA Journal 2017;15(9):4986.

(3) Europos maisto saugos tarnyba. Reasoned opinion on the review of the existing maximum residue levels for carboxin according to Article 12 of Regulation (EC) No 396/2005. EFSA Journal 2017;15(10):5019.

(4) Europos maisto saugos tarnyba. Reasoned opinion on the review of the existing maximum residue levels for fenbutatin oxide according to Article 12 of Regulation (EC) No 396/2005. EFSA Journal 2017;15(12):5091.

(5) 2014 m. gegužės 12 d. Komisijos įgyvendinimo reglamentas (ES) Nr. 486/2014, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką panaikinamas veikliosios medžiagos fenbutatino oksido patvirtinimas ir iš dalies keičiamas Komisijos įgyvendinimo reglamentas (ES) Nr. 540/2011 (OL L 138, 2014 5 13, p. 70).

(6) 2011 m. kovo 7 d. Komisijos direktyva 2011/30/ES, kuria iš dalies keičiama Tarybos direktyva 91/414/EEB, kad būtų įtraukta veiklioji medžiaga fenbutatino oksidas, ir iš dalies keičiamas Komisijos sprendimas 2008/934/EB (OL L 61, 2011 3 8, p. 14).

(7) Europos maisto saugos tarnyba. Reasoned opinion on the review of the existing maximum residue levels for fenpyrazamine according to Article 12 of Regulation (EC) No 396/2005. EFSA Journal 2017;15(12):5072, Modification of the existing maximum residue levels for fenpyrazamine in lettuces, salad plants, spinaches and similar leaves. EFSA Journal 2018;16(4):5231.

(8) Europos maisto saugos tarnyba. Reasoned opinion on the review of the existing maximum residue levels for pyridaben according to Article 12 of Regulation (EC) No 396/2005. EFSA Journal 2017;15(11):5054.